Romssasuolu

Romssasuolu () lea suolu nannáma ja Sállira gaskkas Romssas Romssafylkkas. Gávpoga guovddáš lea sullo nuorttabealde, muhto olbmot orrot miehtá sullo. Romssa girdišillju lea fas oarjjabealde. Romssasullos beassá nannáneatnamii Tromsøbrua-šalddiin dahje Tromsøysundtunnelen-tunneallain. Sállirii manná Sandessundbrua-šaldi.

Romssasuolu lea sullii 10 km guhku davvegeažis lullegeahčái. Badjin, gasku sullo, lea jávri, Báhpajávri () masa huksejuvvui buođđu jagis 1867. Sullos leat hui ollu viesut, muhto maiddái veaháš vuovddit.

Sullos, nuorttabealde, leat ee. Romssa universitehta, Davvi-Norgga universitehtabuohcciviessu ja Tromsø Museum.

Romssasuolu lea olmmošlogu ektui Norgga stuorámus suolu. Hinnøya lea nubbin stuorámus. Romssasullo olmmošlohku lea 36 088 (ođđajagimánu 1. b. 2012), ja lea juhkkojuvvon viđa guvlui:
 Sentrum 6784
 Sommerlyst 7283
 Nordre Tromsøya 7477
 Mortensnes 9046
 Søndre Tromsøya 5498

Sentrum guvlui gullá gávpotguovddáš ja dan lagasbiras, nappo sullo nuorttabealli. Nordre Tromsøya lea sullo davát oassi, ja Søndre Tromsøya lea lullegeahči. Sommerlyst ja Mortensnes leat Romssasullo oarjjabealde.

 Liŋkkat 
 Romssasuolu Google Maps satellihttagovas

Kategoriija:Romssa sullot